‘દસેક મિનિટમાં હું નીકળીશ.’ ગોરધને જવાબ આપીને હરિવલ્લભદાસે હળવેથી ગરદન ઘુમાવી ડ્રોઈંગરૂમ તરફ નજર કરી. ટીવીનો અવાજ સાવ ધીમો રાખીને વિભાકર આરામથી સોફા ઉપર બેઠો હતો. પચાસ વર્ષના વિભાકરનું શરીર ખડતલ હતું. ગોરો રંગ, ટૂંકા ક્રૂકટ વાળ, પાણીદાર આંખો અને વિશાળ ખભા. પહેલી નજરે એની સાચી ઉંમરનું અનુમાન ના થઈ શકે એ રીતે એણે શરીરની કાળજી રાખી હતી. ધાર્મિકતાપૂર્વક દરરોજ બે કલાક એ જિમમાં પસાર કરતો હતો. વાદળી જિન્સ અને અર્ધી બાંયના આસમાની ટીશર્ટમાં એનું સ્નાયુબદ્ધ શરીર પ્રતિભાશાળી દેખાતું હતું.